Zuma oorweeg om Jiba, Mrwebi te skorsAdv. Nomgcobo Jiba. Foto: GovernmentZA/Flickr Zuma se aankondiging kom ná ŉ uitspraak van die hooggeregshof in Pretoria in September vanjaar rakende ŉ aansoek deur die algemene balieraad van Suid-Afrika teen Jiba, Mrwebi en adv. Sibongile Mzinyathi. Die hof het beveel dat Jiba en Mrwebi se name van die rol van advokate geskrap word. Die balie se saak teen Mzinyathi is van die hand gewys. Die balieraad se aansoek het verband gehou met Jiba en Mrwebi se betrokkenheid by die besluit om die korrupsie-aanklagte teen die geskorste hoof van misdaadintelligensie, Richard Mdluli, te laat vaar. Jiba en Mrwebi het ook goedkeuring gegee dat Johan Booysen, die geskorste hoof van die Valke in KwaZulu-Natal, op ŉ aanklag van rampokkery vervolg word. Die hof het bevind Jiba het “ŉ verskuilde motief” gehad in die Mdluli-saak en dus die wet en die Grondwet oortree. Die hof het gesê Jiba en Mrwebi is nie meer geskikte en gepaste persone om op die rol van advokate te wees nie. Jiba is die adjunk-direkteur van openbare vervolging, terwyl Mrwebi aan die hoof staan van die eenheid vir gespesialiseerde handelsmisdaad. Bongani Ngqulunga, woordvoerder van die president, het Dinsdag gesê Zuma het die twee advokate versoek om redes aan hom te verskaf waarom hulle nie geskors moet word hangende die uitkoms van die ondersoek na hul bevoegdheid nie. Ngqulunga het gesê sodra die president terugvoer van Jiba en Mrwebi ontvang het, sal hy besluit of hy hulle sal skors of nie.